32001D0224
L 084/23
JURNALUL OFÍCIAL AL UNIUNII EUROPENE
DECIZIA CONSILIULUI
din 12 martie 2001
privind cotele reduse ale accizelor și scutirile de la aceste accize pentru unele uleiuri minerale utilizate în anumite scopuri
(2001/224/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 92/81/CEE a Consiliului din 19 octombrie 1992 de armonizare a structurilor accizelor la uleiurile minerale (1), în special articolul 8 alineatul (4),
având în vedere propunerea Comisiei,
întrucât:
(1)
În temeiul articolului 8 alineatul (4) din Directiva 92/81/CEE, Consiliul, prin Decizia 1999/880/CE (2), a autorizat statele membre să introducă scutiri sau reduceri ale accizelor aplicate uleiurilor minerale din considerente specifice legate de politici.
(2)
Consiliul este solicitat să hotărască, la propunerea Comisiei, dacă dispozițiile din Decizia 1999/880/CE de stabilire a acestor scutiri și reduceri trebuie modificate sau prelungite pe o perioadă suplimentară de timp.
(3)
Eliminarea prelungirilor automate prevăzute în Decizia 1999/880/CE i-ar conferi Consiliului un control mai eficient asupra acestor derogări, asigurând examinarea regulată a acestora și adoptarea unor decizii conștiente și explicite privind continuarea lor.
(4)
Garantând un tratament egal statelor membre care au derogări similare, prezenta decizie are scopul de a prelungi pe o perioadă de șase ani toate derogările în vigoare, cu excepția celor pentru operatorii de transport rutier, care sunt prelungite pe o perioadă de doi ani.
(5)
Prezenta decizie nu aduce atingere rezultatelor nici uneia dintre procedurile legate de denaturarea funcționării pieței unice care pot fi întreprinse, în special în temeiul articolelor 87 și 88 din Tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 88 din Tratat.
(6)
Deciziile 1999/880/CE, 1999/804/CE (3), 2000/266/CE (4), 2000/433/CE (5), 2000/434/CE (6), 2000/446/CE (7) și 2000/719/CE (8) trebuie abrogate,
ADOPTĂ PREZENTA DECIZIE:
Articolul 1
(1) Prin derogare de la dispozițiile Directivei 92/82/CEE privind cotele minime ale accizelor la uleiurile minerale (9), statele membre sunt autorizate să continue aplicarea cotelor reduse ale accizelor sau a scutirilor de astfel de accize prevăzute în anexa I la prezenta decizie.
(2) Sub rezerva unei revizuiri anterioare de către Consiliului, la propunerea Comisiei, prezenta autorizație expiră la 31 decembrie 2006.
Articolul 2
(1) Prin derogare de la dispozițiile Directivei 92/82/CEE privind cotele minime ale accizelor la uleiurile minerale, statele membre în cauză sunt autorizate să continue aplicarea reducerilor cotelor accizelor sau a scutirilor de astfel de accize prevăzute în anexa II la prezenta decizie.
(2) Sub rezerva unei revizuiri anterioare de către Consiliu, la propunerea Comisiei, prezenta autorizație expiră la 31 decembrie 2002.
Articolul 3
Deciziile 1999/880/CE, 1999/804/CE, 2000/266/CE, 2000/433/CE, 2000/434/CE, 2000/446/CE și 2000/719/CE se abrogă.
Articolul 4
Prezenta decizie se aplică de la 1 ianuarie 2001.
Articolul 5
Prezenta decizie se adresează statelor membre.
Adoptată la Bruxelles, 12 martie 2001.